CELEX: C2006/326/102
Language: da
Date: 2006-12-30 00:00:00
Title: Sag C-489/06: Sag anlagt den 27. november 2006 — Kommissionen for De Europæiske Fællesskaber mod Den Hellenske Republik

30.12.2006   
            
            
               DA
            
            
               Den Europæiske Unions Tidende
            
            
               C 326/50
            
         Sag anlagt den 27. november 2006 — Kommissionen for De Europæiske Fællesskaber mod Den Hellenske Republik
   (Sag C-489/06)
   (2006/C 326/102)
   Processprog: græsk
   Parter
   
      Sagsøger: Kommissionen for De Europæiske Fællesskaber (ved M. Patakia og X. Lewis)
   
      Sagsøgt: Den Hellenske Republik
   Sagsøgerens påstande
   
               —
            
            
               Det fastslås, at Den Hellenske Republik ved at afslå tilbud vedrørende medicinske anordninger, der er forsynet med EF-mærkning, uden at de ordregivende myndigheder for de græske hospitaler har fulgt den fremgangsmåde, der er fastsat i direktiv 93/42/EØF, har tilsidesat forpligtelser, som påhviler den i henhold til artikel 2, stk. 2, i Rådets direktiv 93/36/EØF (1) af 14. juni 1993 om samordning af fremgangsmåderne ved offentlige indkøb og artikel 17 og 18 i Rådets direktiv 93/42/EØF (2) af 14. juni 1993 om medicinske anordninger.
            
         
               —
            
            
               Den Hellenske Republik tilpligtes at afholde sagens omkostninger.
            
         Søgsmålsgrunde og væsentligste argumenter
   Kommissionen har fremsat et klagepunkt vedrørende tilfælde om afslag af medicinske anordninger i forbindelse med udbudsbekendtgørelser om indkøb til offentlige hospitaler i Grækenland, hvilket afslag var begrundet i »deres generelle overensstemmelse og sikkerhed«, skønt disse produkter var forsynet med EF-mærkning, og uden at den fremgangsmåde, der er fastsat i direktiv 93/42/EØF om medicinske anordninger, var blevet fulgt.
   I henhold til direktiv 93/36/EØF, som samordner fremgangsmåderne ved offentlige indkøb, skal udbudsproceduren gennemføres ved henvisning til de nationale standarder, der gennemfører europæiske standarder, med henvisning til europæiske tekniske godkendelser eller ved henvisning til fælles tekniske specifikationer. Kommissionen har anført, at de græske ordregivende myndigheder ved i de omhandlede tilfælde at bestemme, at EF-mærkningen ikke udgjorde en korrekt og bindende garanti for egnetheden af produkterne i udbudsbekendtgørelsen, og uden at der forelå nogen af de angivne undtagelser, som kan begrunde fravigelse af direktivets bestemmelser, tilsidesatte forpligtelser, der påhvilede dem i henhold til artikel 8, stk. 2.
   Kommissionen har ligeledes anført, at der foreligger en tilsidesættelse af direktiv 93/42/EØF om medicinske anordninger, som fastsætter særlige og udtømmende procedurer for deres overensstemmelse og deres markedsføring, samt for en anfægtelse af deres overensstemmelse. Det fremgår af Kommissionens oplysninger, at de kompetente græske myndigheder, som har afslået tilbuddene, konsekvent tilsidesatte de fastsatte procedurer for at efterprøve de medicinske anordningers overensstemmelse. De græske myndigheder overholdt ingen af de stadier i proceduren, der er fastsat i direktivets artikel 18, når EF-mærkningens overensstemmelse som omhandlet i direktivets artikel 17, var blevet anfægtet.
   Kommissionen har endvidere anført, at de græske myndigheders opfattelse, hvorefter de foranstaltninger, som disse har truffet med henblik på at ophæve nævnte tilsidesættelse, er tilstrækkelig, bestrides af selve sagens omstændigheder og i hvert fald af EF-Domstolens praksis, hvorefter eksistensen af nationale procedurer, som er indført for at forhindre enhver tilsidesættelse vedrørende offentlige udbud, ikke begrunder overtrædelse af fællesskabsbestemmelserne af en medlemsstat.
   Kommissionen hævder derfor, at Den Hellenske Republik har tilsidesat forpligtelser i henhold til direktiv 93/36/EØF, navnlig artikel 8, stk. 2, og direktiv 93/42/EØF, navnlig artikel 17 og 18.
   
      (1)  EUT L 199 af 9.8.1993, s. 1.
   
      (2)  EUT L 169 af 12.7.1993, s. 1.